CELEX: 32010R0239
Language: bg
Date: 2010-03-22 00:00:00
Title: Регламент (ЕС) № 239/2010 на Комисията от 22 март 2010 година за изменение на Регламент (ЕО) № 318/2007 за определяне на ветеринарно-санитарните условия за внос на някои птици в Общността и на съответните карантинни срокове (Текст от значение за ЕИП)

23.3.2010   
            
            
               BG
            
            
               Официален вестник на Европейския съюз
            
            
               L 75/18
            
         РЕГЛАМЕНТ (ЕС) № 239/2010 НА КОМИСИЯТА
   от 22 март 2010 година
   за изменение на Регламент (ЕО) № 318/2007 за определяне на ветеринарно-санитарните условия за внос на някои птици в Общността и на съответните карантинни срокове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 10, параграф 3, втора алинея и член 10, параграф 4, втора алинея от нея,
   като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (2), и по-специално член 18, параграф 1, четвърто тире от нея,
   като има предвид, че:
   
               (1)
            
            
               С Директива 91/496/ЕИО се предвиждат условията за поставяне под карантина по отношение на живи животни, внесени от трети страни, включително и общите условия, на които трябва да отговарят карантинните центрове, намиращи се в рамките на Съюза. В приложение Б към посочената директива е изложен списък с общите условия за одобрение на такива центрове.
            
         
               (2)
            
            
               С член 10, параграф 4, буква б) от Директива 91/496/ЕИО, изменена с Директива 2008/73/ЕО на Съвета от 15 юли 2008 г. за опростяване на процедурите по вписване и публикуване на информация във ветеринарната и зоотехническата област (3), се въвежда опростена процедура за вписване и за публикуване на списък с одобрени карантинни центрове, където живи животни се поставят под карантина или в изолация, ако това се изисква от законодателството на Съюза. Според описаната нова процедура, която се прилага от 1 януари 2010 г., компетентността за установяването на списъка с одобрени карантинни центрове, които отговарят на общите условия, определени в приложение Б към посочената директива, вече не е на Комисията, а на държавата-членка.
            
         
               (3)
            
            
               В Регламент (ЕО) № 318/2007 на Комисията (4) се определят ветеринарно-санитарните условия за внос в Общността на някои птици, с изключение на домашни птици. В член 6 от посочения регламент се предвижда, че одобрените карантинни депа и центрове трябва да отговарят на минималните условия, определени в приложение IV към въпросния регламент. Освен това в приложение V към посочения регламент се съдържа списък на одобрените карантинни депа и центрове.
            
         
               (4)
            
            
               В интерес на опростяването на законодателството на Съюза е необходимо да се измени член 6 от Регламент (ЕО) № 318/2007 и да се заличи приложение V към него, за да бъдат отразени предвидените в Директива 91/496/ЕИО, изменена с Директива 2008/73/ЕО, нови процедури за одобряване и за вписване на карантинни депа и центрове. Някои държави-членки вече са започнали да съставят списъци на одобрените карантинни центрове с оглед на транспонирането на разпоредбите на член 10, параграф 4, буква б) от Директива 91/496/ЕИО. Поради това, в интерес на яснотата на законодателството на Съюза, е целесъобразно измененията на Регламент (ЕО) № 318/2007 да бъдат приложими от датата, от която се прилага Директива 91/496/ЕИО.
            
         
               (5)
            
            
               Поради това Регламент (ЕО) № 318/2007 следва да бъде съответно изменен.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 318/2007 се изменя, както следва:
   
               1.
            
            
               Член 6 се заменя със следното:
               „Член 6
               Одобрени карантинни депа и центрове
               Одобрените карантинни депа и центрове отговарят на минималните условия, предвидени в приложение IV.
               Всяка държава-членка съставя и актуализира списък на одобрените карантинни депа и центрове и на техните номера на одобрение и го предоставя на останалите държави-членки и на обществеността.“
            
         
               2.
            
            
               Приложение V се заличава.
            
         Член 2
   Настоящият регламент влиза в сила в деня след публикуването му в Официален вестник на Европейския съюз.
   Той се прилага от 1 януари 2010 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 22 март 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 268, 24.9.1991 г., стр. 56.
   
      (2)  ОВ L 268, 14.9.1992 г., стр. 54.
   
      (3)  ОВ L 219, 14.8.2008 г., стр. 40.
   
      (4)  ОВ L 84, 24.3.2007 г., стр. 7.